“La semilla de la higuera sagrada”, en el cinema Tívoli amb el Projecte Viridiana, el 16 de gener
2025-07-24

Una setmana més, el cinema Tívoli de Burjassot acull la projecció d’una de les pel·lícules emmarcades en el Projecte Viridiana. Serà el dijous 16 de gener, a les 19.00 h, amb la pel·lícula La semilla de la higuera sagrada. A continuació, hi haurà un col·loqui en línia amb el director, Mohammad Rasoulof i els espectadors i espectadores podran enviar les seues preguntes, a través del QR que es projectarà en la pantalla. Les entrades, com és habitual, tenen un preu únic de 4 euros i es poden adquirir en venda anticipada, en la pàgina web del Cinema Tívoli, o en la taquilla, des de mitja hora abans de l’inici de la projecció.

Aquesta coproducció entre Alemanya, l’Iran i França és un intrigant drama social, amb elements de thriller, que mostra la realitat social del país, l’Iran, a través de la intimitat d’una família. Iman és un advocat que treballa per al govern iranià i està camí a convertir-se en jutge. Però quan es fa conscient del que comporta el seu nou càrrec, comença a qüestionar el sistema en el qual es troba, mentre en la seua llar es deslliguen els conflictes amb la seua esposa i les seues dues filles. Quan la seua pistola desapareix, Iman sospita d’elles, imposant mesures draconianes que tiben els llaços familiars a mesura que, al mateix temps, les normes socials s’enfonsen. Mentrestant, als carrers s’alcen protestes del moviment “Women, Life, Freedom”, que va sorgir arran de la mort de Mahsa Amini en custòdia de la policia i que Rasoulof inclou recorrent a material d’arxivament real.

La pel·lícula és candidata a l’Óscar a Millor Pel·lícula Internacional, per Alemanya. També ha rebut el Premi Especial del Jurat i el Premi FIPRESCI en el Festival de Cannes. El director Mohammad Rasoulof (La vida de los demás, The White Meadows), mereixedor de l’Espiga d’Honor en 2018, ha fugit de l’Iran després de ser condemnat a huit anys de presó i flagel·lació a causa del seu cinema polític.